b"\n_START_ARTICLE_\nBarokken\n_START_SECTION_\nByggekunst\n_START_PARAGRAPH_\nB\xc3\xa5de bygninger og m\xc3\xb8bler fra barokken var kolossale og prangende, laget for \xc3\xa5 imponere. Fremfor rette linjer var ornamenter foretrukket, det ble benyttet kupler og s\xc3\xb8yleganger, og man var opptatt av kontraster mellom lys og skygge, masse og tomt rom. Skulpturer og fresker prydet utsmykningen integrert i byggene. Byplanleggingen fra denne tiden tok utgangspunkt i barokke parker, med all\xc3\xa9er som utgikk fra et sentrum og et torg der folk m\xc3\xb8ttes. Barokk arkitektur var den sentrale stilarten helt frem til omkring midten av 1700-tallet, da nyklassisismen ble den dominerende byggestilen._NEWLINE_Barokk arkitektur finnes f\xc3\xb8rst og fremst i Italia, men fremst\xc3\xa5ende eksempler finnes ogs\xc3\xa5 i det sentrale Tyskland og \xc3\x98sterrike, som slottet i Ludwigsburg og Zwinger i Dresden. Stilen har ogs\xc3\xa5 preget bygninger og bysamfunn ellers i Europa og i det spansktalende Amerika._NEWLINE_Eksempler p\xc3\xa5 barokke bygninger er blant annet deler av Peterskirken i Roma, Slottet i Versailles, St. Paul's Cathedral i London og Invalidedomen i Paris. Interi\xc3\xb8ret i Kongsberg kirke er et norsk eksempel p\xc3\xa5 denne byggestilen.\n_START_SECTION_\nKunstnere\n_START_PARAGRAPH_\nItalieneren Michelangelo de Caravaggio (1573-1610) var en revolusjonerende kunstner p\xc3\xa5 sin tid, han brukte kontraster p\xc3\xa5 en slik m\xc3\xa5te at kun bildets essensielle deler var belyst, og det s\xc3\xa5 ut som at lyskilden kom ovenifra. Derfor ble denne teknikken kalt \xc2\xabkjellerlys\xc2\xbb. Fra Flandern kom enda en kunstner som var med \xc3\xa5 definere barokken: Peter Paul Rubens (1577-1640). Han malte ofte store menneskefigurer, mange av dem nakne, som bevegde seg i nesten unaturlige, voldsomme posisjoner. Hollenderen Rembrandt van Rijn (1606-69) brukte ogs\xc3\xa5 lys- og skyggekontraster i bildene sine, i likhet med Caravaggio. Han har malt mange selvportretter som viser forskjellige faser og sinnstemninger i l\xc3\xb8pet av hans liv. Ett av hans mesterverk er det kjente maleriet \xc2\xabDr. Tulps anatomiforelesning\xc2\xbb (1632), som er et gruppebilde av Dr. Tulp og hans kolleger, der Dr. Tulp dissekerer et lik og hans kolleger som st\xc3\xa5r rundt og f\xc3\xb8lger med.\n_START_SECTION_\nNorge\n_START_PARAGRAPH_\nBruskbarokken ble en vanlig stilart i Nord-Europa p\xc3\xa5 1600-tallet, i Norge er den mest kjent fra kirkeinteri\xc3\xb8rer. Den tidligste variant blir ofte kalt \xc3\xb8rebruskstil, her ligner deler av ornamentene p\xc3\xa5 formen p\xc3\xa5 brusken i et menneske\xc3\xb8re. Stilarten var popul\xc3\xa6r i stavangerrenessansen.\n_START_SECTION_\nUt\xc3\xb8vende kunst\n_START_PARAGRAPH_\nDen barokke musikken kom senere enn resten av barokken, men den kom med brask og bram. Komponister som Bach og H\xc3\xa4ndel skrev verker som det fremdeles lyttes til. Et av de viktigste trekkene ved musikken fra denne perioden er ornamenteringen med mange triller og l\xc3\xb8p, og improvisasjon. Virtuosene, de usedvanlig begavede musikkut\xc3\xb8verne, ble dyrket._NEWLINE_Opera var en meget popul\xc3\xa6r kunstform i barokken, der musikk, dans og teater ble samlet til et overveldende hele. Eksempler p\xc3\xa5 operakomponister fra denne tiden var Claudio Monteverdi og H\xc3\xa4ndel._NEWLINE_I barokken ble det ogs\xc3\xa5 skrevet og fremf\xc3\xb8rt mange oratorier, kantater og virtuos orgelmusikk som toccataer og fuger, som Bachs Toccata og Fuge i D-moll.\n_START_SECTION_\nEtymologi\n_START_PARAGRAPH_\nDet var f\xc3\xb8rst p\xc3\xa5 1800-tallet at ordet barokk ble brukt som navn p\xc3\xa5 kunstretningen. Det er usikkert hva opphavet til ordet er. Ofte nevnes barrocco, som betyr ujevn, ruglet perle eller falsk edelsten p\xc3\xa5 portugisisk, men det italienske ordet baroco, brukt om en veik slutning i logisk Scholastica, har ogs\xc3\xa5 et mulig opphav._NEWLINE_Opprinnelig bruktes ordet nedsettende om den overfl\xc3\xb8dige detaljrikdommen i barokken, sammenlignet med den strenge, klare renessansen. Ordet kan bety noe slikt som forvridd og absurd eller grotesk. Senere har den tyske kunsthistorikeren Heinrich W\xc3\xb6lfflin beskrevet barokken som en h\xc3\xb8yst verdig kunstform, og siden har barokken oftest blitt vurdert slik."